ดื่มน้ำเยอะแล้วปัสสาวะบ่อยมีปัญหาไหมคะ ดื่มน้ำประมาณวันละ 2 ลิตรค่ะ ทุกครั้งที่ดื่มเสร็จ ซักพักจะปวดปัสสาวะเลย แทบจะทุกชั่วโมงเลยค่ะ ควรไปพบแพทย์ไหมคะ
สวัสดีค่ะ อาการปัสสาวะบ่อย อาจเกิดจาก1. การติดเชื้อทางเดินปัสสาวะ จะทำให้รู้สึกปัสสาวะบ่อย แต่ออกครั้งละน้อย และมักจะมีอาการแสบและปวดขณะปัสสาวะร่วมด้วย อาจมีอาการกลั้นปัสสาวะไม่ได้ ปัสสาวะไม่สุด ปัสสาวะขุ่น หรือปัสสาวะมีเลือดปน2. การดื่มน้ำมากไป ดื่มแอลกอฮอล์มากหรือเครื่องดื่มที่มีคาเฟอีนมากไป ปริมาณของปัสสาวะมักจะมากตามด้วย3. โรคเบาหวาน โรคเบาจืด มักมีอาการหิวน้ำบ่อยร่วมด้วย และปริมาณของปัสสาวะจะมากตามด้วย4. กระเพาะปัสสาวะบีบตัวไวเกิน (overactive bladder) นอกจากปัสสาวะบ่อยครั้ง อาจมีอาการกลั้นปัสสาวะไม่ได้ ปัสสาวะเล็ดราดร่วมด้วย5. นิ่วหรือก้อนเนื้อในกระเพาะปัสสาวะ หรือเนื้องอกมดลูก และไปกดเบียดกระเพาะปัสสาวะ ทำให้กระเพาะปัสสาวะเต็มเร็วขึ้น เลยทำให้ปวดปัสสาวะบ่อยขึ้นกว่าปกติ6. ไตเรื้อรัง ไตวาย มักมีอาการปัสสาวะบ่อยในช่วงกลางคืนมากกว่ากลางวัน และจะมีอาการอื่นๆ อีก เช่น หนังตาบวม ขาบวม เหนื่อยง่าย คลื่นไส้ อาเจียน เบื่ออาหาร เป็นต้น7. การมีความเครียด วิตกกังวล ก็จะทำให้มีความรู้สึกปวดปัสสาวะบ่อยได้8. อุณหภูมิของอากาศที่เย็น การดื่มน้ำเย็นๆ ก็จะทำให้รู้สึกปวดปัสสาวะบ่อยได้หากมีประวัติการดื่มน้ำเยอะ ก็ย่อมทำให้มีปัสสาวะบ่อยได้ ซึ่งหากไม่ได้มีอาการอื่นๆ ผิดปกติ เช่น ปวดขณะปัสสาวะ ปัสสาวะขัด ปัสสาวะขุ่น ก็อาจสังเกตุอาการไปก่อนได้ค่ะ ทั้งนี้ อาจลองลดปริมาณน้ำที่ดื่มลง หากลดลงแล้ว จำนวนครั้งของการปัสสาวะลดลงด้วย ก็แสดงว่าเกิดจากการดื่มน้ำเยอะ ซึ่งก็ไม่ได้ผิดปกติอะไร แต่หากลดปริมาณน้ำลงแล้ว ยังคงมีปัสสาวะบ่อย หรือมีอาการผิดปกติอื่นๆ ร่วม ก็ควรไปพบแพทย์เพื่อตรวจหาสาเหตุและรักษาค่ะ